“ประยุทธ์” ย้ำเป้าวัคซีนโควิดสิ้นปีนี้ 100 ล้านโดส-พร้อมเร่งจัดหาเพิ่มให้มากที่สุด
“ประยุทธ์” ย้ำเป้าวัคซีนโควิดสิ้นปีนี้ 100 ล้านโดส-พร้อมเร่งจัดหาเพิ่มให้มากที่สุด
8 มิ.ย. 2564

พล.อ.ประยุทธ์ จันทร์โอชา นายกรัฐมนตรีและรมว.กลาโหม แถลงภายหลังการประชุมคณะรัฐมนตรี (ครม.) ว่า เป้าหมายการฉีดวัคซีน 100 ล้านโดสภายในสิ้นปีนี้ ยังคงไม่เปลี่ยนแปลง โดยมีสัญญากับแอสตร้าเซนเนก้า 61 ล้านโดส สัญญากับซิโนแวก 6 ล้านโดส และมีแผนจัดซื้อเพิ่มอีก 8 ล้านโดส และคาดว่าจะสามารถทำสัญญากับไฟเซอร์ และจอห์นสันแอนด์จอห์นสัน รวมกันมากกว่า 25 ล้านโดส รวมถึงยังมีวัคซีนอีกจำนวนหนึ่งที่ได้รับมาจากการเจรจากับประเทศต่างๆ และปีหน้าคาดว่าจะมีวัคซีนที่ผลิตโดยคนไทยก็จะใช้ควบคู่กับการใช้แพทย์แผนไทยและสมุนไพรต่างๆ
สำหรับวานนี้ (7 มิ.ย.64) รัฐบาลได้คิกออฟฉีดวัคซีนโควิด-19 ทั่วประเทศตามวาระแห่งชาติ โดยยอดรวมเมื่อวานนี้ฉีดไปแล้วมากกว่า 4 แสนโดส และมียอดฉีดสะสมมากกว่า 4.6 ล้านโดส แบ่งเป็นเข็มแรก 3.2 ล้านคน และฉีดครบ 2 เข็มแล้ว 1.4 ล้านคน โดยในฐานะ ผอ.ศบค.ได้มอบนโยบายและหลักการกระจายวัคซีนให้เกิดความเท่าเทียมและมีประสิทธิภาพควบคุมโรคให้มากที่สุด โดยหารือกับกระทรวงสาธารณสุขเป็นหลัก
ทั้งนี้หลักการสำคัญ คือ 1.ทุกจังหวัดต้องได้รับวัคซีน โดยไม่มีจังหวัดใดถูกทอดทิ้ง 2.จำนวนการจัดสรรวัคซีนพิจารณาจากเงื่อนไข จำนวนประชากร อายุ จำนวนผู้ติดเชื้อ อาชีพ กลุ่มเสี่ยง พื้นที่เฉพาะแบะพื้นที่เศรษฐกิจ โดยแต่ละจังหวัดเมื่อได้รับวัคซีนแล้วต้องบริหารจัดสรรให้แต่ละสถานบริการเองอย่างเหมาะสม 3.ทุกคนที่จองคิวไว้ต้องได้รับวัคซีน โดยจะยึดตามนัดหมายเดิมให้มากที่สุดเท่าที่จะทำได้ แต่เพราะสถานการณ์เปลี่ยนแปลง จึงมีผู้ได้รับผลกระทบถูกเปลี่ยนวันนัดหมาย
“ผมขออภัยหากมีประชาชนท่านใดไม่ได้รับความสะดวกมากนัก หรือเกิดการเปลี่ยนไปบ้าง ผมขอเน้นย้ำในหลักการ จะดำเนินการแก้ไข เยียวยา ผู้ได้รับผลกระทบโดยเร็วที่สุด”พล.อ.ประยุทธ์ กล่าว
นายกรัฐมนตรี กล่าวว่าข้อจำกัดของการบริหารจัดการวัคซีน คือ วัคซีนจะทยอยจัดส่งมาเป็นรอบๆ ไม่ได้มาพร้อมกัน ดังนั้นเมื่อได้รับวัคซีนมาก็จะยึดหลักจัดส่งให้เร็วที่สุด ซึ่งจะจัดทำเป็นรายเดือน และในระยะแรกนี้อาจมีปัญหาบ้าง ทางสาธารณสุขก็ได้ทำความเข้าใจกับโรงพยาบาลถึงหลักเกณฑ์และการจัดสรรวัคซีนว่า ต้องสอดคล้องกับยอดจองในระบบด้วย
“อย่างไรก็ตามด้วยความพยายามของรัฐบาล จะจัดหาวัคซีนมาให้มากที่สุด โดยไม่ได้รอเฉพาะวัคซีนที่ทำสัญญาไว้เท่านั้น ทำให้ผมเชื่อว่า ในเดือนต่อไปจะมีวัคซีนมากขึ้นเรื่อยๆ จนแต่ละจังหวัดสามารถวัคซีนบริหารจัดการได้สะดวกขึ้น และไม่ต้องการให้ประชาชนคนใดต้องถูกเลื่อนคิวอีก”พล.อ.ประยุทธ์ กล่าว